Eugenijus Remigijus Baltrušaitis

Eugenijus Remigijus Baltrušaitis (g. 1946 m. spalio 21 d. Jurbarke) – lietuvių poetas, dramaturgas, prozaikas, spaudos ir televizijos darbuotojas.

Biografija 

Studijavo Vilniaus universitete, už antisovietinę kūrybą buvo tardomas KGB, vėliau pašalintas iš universiteto.

Respublikinėje spaudoje debiutavo 1964 m., kūrybą spausdino leidiniuose „Literatūra ir menas“, „Nemunas“, „Komjaunimo tiesa“ ir kt. Poema „Sibiras“, kurios ištrauką 1967 m. perskaitė Dailės instituto literatūriniame vakare, buvo konfiskuota ir liko gulėti KGB archyvuose. Vėliau ją atkūrė iš atminties. 1993 metais ji buvo išleista eilėraščių ir poemų knygoje „Raudoni voratinkliai“.

1972–1980 m. dirbo „Vakarinių Naujienų“ redakcijoje, 1980–1990 m. – Lietuvos televizijos Literatūros ir meno redakcijoje, 1990–1996 m. – detektyvinio žurnalo „Rankas aukštyn!“ vyr. redaktorius,  vėliau įvairių interneto portalų bei spaudos leidinių politikos ir verslo apžvalgininkas.

Bibliografija 

Eilėraščių ir poemų knygos: „Raudoni voratinkliai“ (1993) – būdinga publicistinės intonacijos, kandi sovietinės tikrovės satyra, dramatiškai nuspalvintas nerimas dėl pavergtos tautos likimo. Parašė poetines dramas „Vivat, Akademija“ (1979 m., pažymint Vilniaus universiteto 400-jų metinių jubiliejų, respublikiniame konkurse drama įvertinta pirmąja premija) „Donelaitis“ (1979 m., ištraukos skelbtos resp. spaudoje), pjesę vaikams „Sprigtas“ („Lėlės“ teatras, rež. V. Mazūras, 1986). Išvertė ir inscenizavo anglų dramaturgo Viljamo Vičerlio (William Wycherley) komediją „Žmona kaimietė“ (Rokiškio liaudies teatras, 1981 m., rodyta per Lietuvos TV).

Dviejų oratorijų libretų autorius (komp. V. Ločeris (1975) ir (1980) J. Navakauskas). Oratorijas atliko Lietuvos nacionalinis simfoninis orkestras – dirigentai M. Dvarionaitė ir J. Domarkas.

Detektyvinis romanas „Žmogžudystė penktą valandą ryto“, 1996, Artūro Vėberio slap. 2008 m. išleido meilės lyrikos rinktinę „Sapnų tiltais skubu pas tave“, 2009 m. – romanas anglų kalba „The Case Of The Jealous Doll“ (Arthur Webber slapyvardžiu) bei dviejų dalių romanas „Vilko vaikai“. Abu romanus išleido „Agatha press“ leidykla Londone, „Aliukas Snaudaliukas" - poemėlė mažiesiems, Vilnius, leidykla "Metodika", 2012. Pjesė vaikams "Sprigtas" - Panevėžio lėlių vežimo teatras, rež. V. Mazūras, 2012. 2013 m. išleisti romanai "Vilko vaikai" (Antras leidimas) ir "Murder at five o`clock in the morning" (Arthur Webber slap.) , "Agatha press Ltd.", Londonas.

Poetinė drama "Donelaitis", rež. Vyt. Rumšas ( vyr.), Kaunas, Pažaislio muzikos festivalis, 2014 m .

Daugelis R. Baltrušaičio eilėraščių seniai tapo dainomis (pvz: „Mano senai mokyklai“, „Obelis" ir kt.), dirbo su žymiausiais respublikos kompozitoriais bei atlikėjais. 

Eilėraščiai antologijose:
 Bernardas Aleknavičius „Donelaitis ir mes“, Vilnius, Mintis, 1989
 „Ant tavo rankų supasi gerumas“. Lietuvių poetų eilėraščiai apie Motiną, Audrona, 2005, sudarė Julius Jasaitis.
 "Sušvieski, saule". Vieno eilėraščio knyga (antologija), Lietuvos žurnalistų sąjunga, 2014 m.

Įvertinimas 
 1978 m. – Respublikinis jaunųjų estrados atlikėjų konkursas „Vilniaus bokštai“. Daina „Gervės“, parašyta kartu su kompozitoriumi R. Racevičium tapo konkurso laureate.
 1979 m. – Respublikinio konkurso, skirto Vilniaus universiteto 400 – jų metinių jubiliejui, laureatas (I premija).

Šaltiniai

Nuorodos 
 Kūrybos tinklalapis .
 Romano „Vilko vaikai“ el. versija lietuviškame tinklalapyje.
 „Sapnų tiltais skubu pas tave“ (meilės lyrika).

Lietuvos redaktoriai
Lietuvos televizijos žurnalistai
Lietuvos dramaturgai
Lietuvos detektyvų rašytojai